EGYETEMES KÖNYÖRGÉSEK TE DEUMRA

P: Megváltó Krisztusunk! Köszönjük Neked az évet, amelyet a Te kegyelmeddel végigélhettünk. Köszönjük, hogy újra és újra felemeltél, és minden órában új életre hívsz.
1. Hálát adunk egyházunkért, amelyet azért alapítottál, hogy a világ hullámzó tengerén biztos hajónként vigyen bennünket Feléd. Hálát adunk szentatyánkért, püspökeinkért, papjainkért. Add, hogy emberi voltunkban is a te Isteni megbízatásodat ismerjük fel bennük, s így építsük, vezetésükkel, az egyház egységét. 
2. Hálát adunk Urunk a szentségek kegyelméért. A szentgyónásokért, áldozásokért, a szentségimádásokért. A gyermek és a felnőtt- keresztelésekért, a betegek kenetéért, a szentmisékért. Add, hogy a szentségek által mindig Veled egyesüljünk. 

3. Hálát adunk közösségünkért, ezért a kicsiny egyházért. Minden emberi gyengeségünk közepette is mennyi kegyelmet, védelmet kapunk általa. Köszönjük a sok testvért, akik életüket áldozzák ezért a közösségért, annak egy-egy tagjáért. Köszönjük, hogy ezért sokak számára Isten jele lehet, s add, hogy mindig is az legyen. 

4. Hálát adunk sok közös ünnepünkért, kirándulásunkért, csoportjainkért. Bocsáss meg, ha nem voltunk mindig építői a köztünk levő szeretetnek. És köszönünk minden testvért, akik a Te szeretetedet közvetítették felénk. 

5. Hálát adunk a fájdalmakért. Gyengeségeinkért, amelyek segítenek, hogy a Te végtelen irgalmadat magasztaljuk. A mások okozta fájdalmakért, amelyekben Veled találkozhattunk. Add, hogy minden fájdalomban és minden testvérben felismerjük a Te arcodat, feltámadásod fényét. 
P: Köszönünk mindent Istenünk! Taníts meg minket igazán köszönni. Hogy a hála és a Te végtelen szereteted töltse el szívünket. Hogy meglássuk testvéreinkben is a te szépségedet, azt a szeretetet tudjuk adni nekik, amellyel Te is mindig új megbocsátást és szeretetet kínálsz nekünk, Krisztus a mi Urunk által. Amen.

